b'\n_START_ARTICLE_\nVenemaa F\xc3\xb6deratsiooni Relvaj\xc3\xb5ud\n_START_PARAGRAPH_\nVenemaa F\xc3\xb6deratsiooni Relvaj\xc3\xb5ud on Venemaa F\xc3\xb6deratsiooni kaitsej\xc3\xb5udude \xc3\xbchisnimetus. Venemaa relvaj\xc3\xb5udude koosseisu kuuluvad maav\xc3\xa4ed, \xc3\xb5huj\xc3\xb5ud, s\xc3\xb5jalaevastik ja eri v\xc3\xa4eliigid: \xc3\xb5hudessantv\xc3\xa4gi, Venemaa kosmosev\xc3\xa4ed ja strateegilised raketiv\xc3\xa4ed; relvaj\xc3\xb5udude s\xc3\xb5jalise juhtimise keskorganid (Venemaa F\xc3\xb6deratsiooni Kaitseministeerium), v\xc3\xa4egrupid, mis kuuluvad relvaj\xc3\xb5udude v\xc3\xa4eliikide koosseisu, ning Venemaa F\xc3\xb6deratsiooni relvaj\xc3\xb5udude tagalateenistus.\n_START_SECTION_\nVenemaa F\xc3\xb6deratsiooni relvaj\xc3\xb5udude juhtkond ja organisatsioon\n_START_PARAGRAPH_\nVenemaa F\xc3\xb6deratsiooni Relvaj\xc3\xb5udude k\xc3\xb5rgem \xc3\xbclemjuhataja on Venemaa F\xc3\xb6deratsiooni president. Relvaj\xc3\xb5udude operatiivjuhtimisorganiks on Venemaa F\xc3\xb6deratsiooni Relvaj\xc3\xb5udude Kindralstaap._NEWLINE_Relvaj\xc3\xb5ud koosnevad kolmest v\xc3\xa4eliigist, kahest iseseisvast relvaliigist ja tagalav\xc3\xa4est.\n_START_SECTION_\nVenemaa maav\xc3\xa4ed\n_START_PARAGRAPH_\nMaav\xc3\xa4ed koosnevad s\xc3\xb5jalistest juhtorganitest, armeedest (\xd0\xbe\xd0\xb1\xd1\x89\xd0\xb5\xd0\xb2\xd0\xbe\xd0\xb9\xd1\x81\xd0\xba\xd0\xbe\xd0\xb2\xd1\x8f \xd0\xb0\xd1\x80\xd0\xbc\xd0\xb8\xd1\x8f), armeekorpustest, motoriseeritud laskurv\xc3\xa4eosadest, tankiv\xc3\xa4gedest, raketiv\xc3\xa4gedest ja suurt\xc3\xbckiv\xc3\xa4gedest, \xc3\xb5hukaitsev\xc3\xa4gedest ka eri suunitlusega v\xc3\xa4gedest: luure-, side-, raadioelektroonilise vastutegevuse-, inseneri-, radiatsiooni-, keemia- ja bioloogilise kaitse-, tehnilise hoolduse-, tagalakaitse- ning tagalaorganiseerimise (relvahoidlatest, ringkondlikest \xc3\xb5ppekeskustest, kindlustatud rajoonidest, \xc3\xbcksikv\xc3\xa4eosadest, asutustest, ettev\xc3\xb5tetest ja organisatsioonidest) v\xc3\xa4eosadest.\n_START_SECTION_\nTeenistus Venemaa F\xc3\xb6deratsiooni relvaj\xc3\xb5ududes\n_START_PARAGRAPH_\nVenemaa F\xc3\xb6deratsiooni relvaj\xc3\xb5udude isikkoosseis koosneb ajateenistuskohuse ja lepingu alusel komplekteeritavatest s\xc3\xb5jav\xc3\xa4elastest. 2001. aastal kaitseminister Sergei Ivanovi juhtimisel tehtud reformi k\xc3\xa4igus alustati lepinguliste s\xc3\xb5jav\xc3\xa4eosade komplekteerimist (pilootprojektina komplekteeriti \xc3\xbchena esimestest 76. \xc3\xb5hudessantdiviisi polk), samuti v\xc3\xa4hendati kohustusliku ajateenistuse aega seniselt 2 aastalt \xe2\x80\x93 2007. aastal 1,5 aastale ja 2008. aastal \xc3\xbchele aastale._NEWLINE_Relvaj\xc3\xb5udude isikkoosseisu oli plaanis aastatel 2010\xe2\x80\x932016 v\xc3\xa4hendada 1 300 000-lt \xe2\x80\x93 1 000 000-le. Suurem osa relvaj\xc3\xb5udude isikkoosseisu v\xc3\xa4hendamisest saavutatakse 15% ohvitseride koondamisega 355 000 ohvitserist kavatsetakse alles j\xc3\xa4tta 150 000, samuti likvideeritakse allohvitserist \xc3\xbcleajateenija \xe2\x80\x93 prapor\xc5\xa1t\xc5\xa1iku auaste, kelle \xc3\xbclesandeid asuvad t\xc3\xa4itma seersandid.'